作者:李隆基
標題:鶺鴒頌
內容:伊我軒宮，奇樹青蔥，藹周廬兮。冒霜停雪，以茂以悅，恣卷舒兮。連枝同榮，吐綠含英，曜春初兮。蓐收禦節，寒露微結，氣清虛兮。桂宮蘭殿，唯所息宴，棲雍渠兮。行搖飛鳴，急難有情，情有餘兮。顧惟德涼，夙夜兢惶，慚化疏兮。上之所教，下之所效，實在予兮。天倫之性，魯衛分政，親賢居兮。爰遊爰處，爰笑爰語，巡庭除兮。觀此翔禽，以悅我心，良史書兮。